1. **тур 2016-2017 уҡыу йылы.**

**5 - 8 кластар өсөн интернет-олимпиада һорауҙарына яуаптар**

**Шишмә районы Шишмә ҡасабаһы**

**Гимназияһының 8 класс уҡыусыһы**

**Мөфтәхитдинова Эльвина Ф.**

**Уҡытыусыһы: Мөфтәхитдинова Гүзәлиә Дамир ҡыҙы**

1.Шиғыр өҙөгөнән автор ҡуйған идеяны, проблеманы һәм теманы билдәләргә, шуларҙы һүрәтләгән һүҙҙәрҙе һәм һүҙбәйләнештәрҙе күрһәтеп, дөрөҫ яуап яҙырға:

*Өндә түгел, төштә күрҙем уны:*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын.*

*Ҡыр ҡаҙҙары осоп килә ине,*

*таң нурына мансып түштәрен…*

*Ниңә әле шул төш онотолмай,*

*онотолғанда башҡа төштәрем?*

*Ҡыр ҡаҙҙары осоп килеп төштө*

*Тымыҡ күл буйына – таллыҡҡа.*

*– Һаумыһығыҙ, ҡаҙҙар! – тигән инем…*

* *Һаумы, яҡташ! – тигән тауышҡа*

*ышанмай ҙа торҙом…*

*Минең алда*

*ҡаҙҙар түгел ине, – һалдаттар.*

*Түштәрендә сыңлай миҙалдары,*

*Шинелдәрен төрөп алғандар.*

*– Һаумы, туған! – тиҙәр. – Беҙҙе, – тиҙәр, –*

*Онотманымы әле яҡташтар?*

*Иҫләйҙәрме әле?*

*Беҙ бит, – тиҙәр, –*

*яуҙа үлеп ҡалған һалдаттар.*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

*Ҡыр ҡаҙҙары булып*

*тыуған яҡҡа*

*ҡайтып төштөк бына хәҙер ҙә* (Рафаэль Сафин).

Темаһы: тәбиғәт, хәтер, иҫтәлек, ҡыр ҡаҙҙары, һалдаттар.

Проблемаһы: яҙ һайын ҡыр ҡаҙҙары булып һалдаттар ҡайталар, беҙ онотмаһын өсөн.

Идеяһы: халыҡ йырынан килгән ҡыр ҡаҙҙары символикаһы үлемһеҙ хәтер һыны булып алға килә, үҫтерелә, байытыла. Мәңгелек хәтерҙә!

2.Шиғыр өҙөгөндә аҫтына һыҙылған һүҙҙәр һөйләмдең ниндәй киҫәге һәм ниндәй һүҙ төркөмөнән килгәнен билдәләргә:

*Ер* ***йәм-йәшел***(хәбәр, сифат) *ине, күк –* ***зәп-зәңгәр*** (хәбәр, сифат)*.*

*Шундай* ***яҡты****,* ***сыуаҡ***(аныҡлаусы, сифат) *яҙ ине,*

*ергә, күккә – төпһөҙ зәңгәрлеккә*

***баҡ*** *та* ***аҡылыңдан яҙ***(хәбәр, бойороҡ һөйкәлеше ҡылымы) *инде…*

*Шундай яҡты, сыуаҡ яҙ ине!* (Рафаэль Сафин).

3.Шиғыр өҙөгөндә аҫтына һыҙылған һүҙгә тулы морфологик анализ яһарға:

*Тәбиғәттең уяу бер мәлендә*

*яҙ һайын беҙ шулай итәбеҙ:*

*һабан һөрөп киткән еребеҙҙе,*

*һаман көткән әсәләребеҙҙе,*

***балаларыбыҙҙы,***

*бисәләребеҙҙе*

*яҙ һайын бер күреп китәбеҙ.*

*Тик үҙҙәре генә күрмәй ҡала.*

*Күренәбеҙ бары төштә беҙ* (Рафаэль Сафин).

***Балаларыбыҙҙы*** – исем, башланғыс формаһы – бала, уртаҡлыҡ исем, тамыр исем, күплек һанда (-лар), эйәлек категорияһының I зат күплек формаһында (-ыбыҙ), төшөм килештә (-ҙы) тора, һөйләмдә тултырыусы булып килә.

4. Аҫтына һыҙылған һүҙҙәрҙең һәм һүҙбәйләнештәрҙең мәғәнәһе буйынса нисек аталыуын билдәләргә

***Ҡояшлы ла булыр көндәрегеҙ,***(аныҡлау мөнәсәбәте)

***аяҙ күкте ҡаплар болот та.*** (объект мөнәсәбәте)

*Онотмағыҙ беҙҙе! Онотмағыҙ…*

*Ҡайталмабыҙ ҡаҙҙар булып та…*

*Шулай тинеләр ҙә юғалдылар…*

*Ә бөгөн мин, бөгөн, таң ҡалып,*

***Төштә*** (хәл мөнәсәбәте) *түгел,* өндә (хәл мөнәсәбәте) ҡарап *торҙом*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын* (Рафаэль Сафин).

5. Аҫтына һыҙылған һүҙҙәрҙең башланғыс формаһы нисек, дөрөҫ яуапты билдәләргә:

*Урал тауы – Ер кендеге тигән һүҙҙәр*

*Илаһи бер ҡөҙрәт менән* ***тулғандыр***(тул) *ул.*

*Ошо ерҙе, ошо илде Хоҙай беҙгә*

***Мәңгелеккә*** (мәңге)**тәғәйенләп** (тәғәйен) ҡуйғандыр *ул* (Рәшит Шәкүр).

6.Түбәндә бирелгән шиғыр өҙөгөндәге һөйләм составы, интонацияһы һәм маҡсаты буйынса ниндәй, яуап яҙығыҙ:

*Алтын диңгеҙ, алтын диңгеҙ,*

*Иркәһе ер әсәнең,*

*Һин бит минең яҡты көнөм,*

*Шатлығым, киләсәгем* (Рәшит Назаров).

Ике составлы, хәбәр һөйләм.

7.Мәҡәлдәрҙең аҙағын яҙып бөтөрөргә:

*Һүҙе хаҡтың йөҙө аҡ.*

*Яҡшының үҙе яҡшы, үҙенән һүҙе яҡшы.*

*Яман аш йөрәккә ятмаҫ, яман һүҙ күңелгә ятмаҫ.*

*Аҡыл – теҙген, ҡылыҡ – ат, теҙгенеңде белеп тарт.*

*Тел зиннәте – тура һүҙ.*

8.Шиғырҙы образлы итеүсе сараларҙы күрһәтергә:

*Ай, Уралым, Уралым,*

*Күгәреп ятҡан Уралым!*

*Нурға сумған түбәһе*

*Күккә ашҡан Уралым!*

*Һине маҡтай йырҙарым,*

*Һине данлай йырҙарым.*

*Төнөн күккә ай ҡалҡһа,*

*Алтындай балҡый Урал тау,* (сағыштырыу)

*Көндөҙ күккә көн ҡалҡһа,*

*Көмөштәй балҡый Урал тау* (сағыштырыу) (Салауат Юлаев).

9. Шиғыр юлдарында ниндәй морфологик һәм синтаксик үҙенсәлектәрҙе күрәһегеҙ:

*Ай, Уралым, Уралым,*

*Һылыу ҙа һылыу Уралым!*

*Һүҙем бөтһә лә телемдә,*

*Йырым бөтмәне, Уралым!*

*Маҡтап ҡурай уйнаһам,*

*Бөтмәй ҙә торған көй булыр.*

*Данлап йырым йырлаһам,*

*Бөтмә ҙә торған йыр булыр* (Салауат Юлаев).

**а) морфологик үҙенсәлектәр:**

* сифаттар нигеҙендә яһалған киләсәк заман ҡылымдары ҡулланылған: яҡынайтмаҫ, алыҫлатыр;
* эйәлек затында торған исемдәр ҡулланылған: Уралым, һүҙем, телемдә, йырым.
* шарт һөйкәлеше ҡылымдары ҡулланылған: бөтһә лә, уйнаһам, йырлаһам.
* ҡушма сифат: һылыу ҙа һылыу.
* хәл ҡылым: маҡтап, данлап.
* ымлыҡ: ай.
* теркәүестәр: ҙа, лә, ҙә.

**б) синтаксик үҙенсәлектәр:**теркәүесле теҙмә ҡушма һөйләм; өндәш һүҙ – Уралым ҡулланылған.

10. Аҫтына һыҙылған һүҙҙәр һөйләмдә ниндәй һүҙ төркөмөнән килгән һәм ниндәй һөйләм киҫәге функцияһын үтәй?

*Кисеү бирмәҫ иҙел һымаҡ был төн,*

***шомло, ҡараңғы.*** (сифат, хәбәр)

*Шаулап ямғыр ҡоя, гүйә, йыуа*

*йөрәк ярамды.*

*Сәнсеү алды – әммә атылмайса*

*ҡалды йәҙрә.*

*Ҡайҙарғалыр әйҙәп йәшен* ***ялтлай****,*

***зыңлай***(ҡылым, хәбәр) *тәҙрә* (Хәсән Назар).

11. Шиғырҙың лексик үҙенсәлектәрен белдергән һүҙҙәрҙе билдәләргә:

*Аяҙ күкте кинәт болот баҫа…*

*Мин ҡысҡырам: «Хыял, алданың!»*

*Күктәр күкрәй…*

*Әйтерһең дә ул мин*

*Яңағына һуғам ялғандың.*

*Йығылам да тороп алға барам,*

*Абынам да тағы йығылам.*

*Һәм кемдәрҙер, ҡулдарымдан тартып,*

*Яҙҙырмаҡсы була юлымдан.*

*Кемдер мине алға табан әйҙәй:*

*Ҡулдарына янар ут алған…*

*Ә кемдәрҙер әйҙәй башҡа юлға –*

*Яҡшы менән яман буталған* (Рәзил Вәлиев).

**лексик үҙенсәлектәре:**

* йәнләндереү (болот баҫа, күктәр күкрәй)
* риторик өндәү (Хыял, алданың!)
* антитеза алымы ҡулланылған
* фразеологизм (*Яңағына һуғам ялғандың*)
* синонимдар (йығылам, абынам)

12. Түбәндәге һөйләмдәрҙең эйәһен һәм хәбәрен билдәләп, дөрөҫ яуап яҙырға: *Болон ауылы урамының икенсе яғы Болон шишмәһе буйлап теҙелгән. Тигеҙ киң урам көнө буйы тын була. Ололар – эштә. Бала-саға Болон шишмәһендә, олораҡтар саҡ ҡыны арараҡ ағыусы Мәндемдә. Бәләкәй ауылдың урамы иртәле-кисле генә йәнләнә. Көтөү китеп, шау-шыу баҫылғас, ир-ат, бисә-сәсә, йәш-елкенсәк эшкә сыға. Шунан көнө буйы тағы тынлыҡ* (Әнүр Вахитов).

13.Аҫтына һыҙылған һүҙгә тулы морфологик анализ яһарға:

*Ә беҙ…*

*ғүмер иткән һайын,*

*туғайҙарға*

*тартылабыҙ һаман нығыраҡ.*

*Бер ҡасан да шулай – быйылғылай*

***Һайрамағандыр*** *ул һандуғас.*

*Һандуғастар һайрар саҡта ғына*

*Беҙ сығабыҙ урман һуҡмағына*

*Йоҡоло күк битен таң йыуғас* (Рафаэль Сафин).

***Һайрамағандыр*** – ҡылым, затлы ҡылым – хәбәр һөйкәлешенең шаһитһыҙ үткән заман формаһы (-ған), 3-сө затта, берлектә; баш.ф.- һайра, тамыр ҡылым, төп йүнәлешендә, юҡлыҡта (-ма); һөйләмдә хәбәр булып килгән.

14. Аҫтына һыҙылған һөйләмдәрҙең схемаһын төҙөргә, синтаксик анализ яһарға:

*Атайым да гармун тураһында*

*матур-матур хыял күп ҡорған.*

***Төн уртаһы еткәс, гармун тотоп***

***мунсаға ла барып ултырған.***

Бер составлы, билдәле эйәле һөйләм, тарҡау, хәбәр һөйләм; хәбәре - ***гармун тотоп***

***мунсаға ла барып ултырған,*** ваҡыт хәле - ***Төн уртаһы еткәс.***)

*Тик сыҡмаған никтер йыр-моңо.*

*Ә аҙаҡтан һатҡан гармунын.*

*Мин мунсаға барып ултырманым…*

***Ә өйрәнгәс инде – шул ине***

***бәхет үҙе.***(Ике составлы, хәбәр һөйләм; хәбәре - ***Ә өйрәнгәс инде***, эйәһе - ***шул ине***

***бәхет үҙе.***)

*Минән бәхетлерәк*

*кеше лә юҡ ине. Юҡ ине!* (Рафаэль Сафин).

15. Шиғырҙа ни өсөн һыҙыҡтар ҡуйылған, дөрөҫ яуап яҙырға:

*Тамаҡтар – ас, күңелдәр – туҡ,*

*күңелдә йыр-моң ине,*

*аяҡта сабата ине,*

*ҡулдарҙа гармун ине* (Рафаэль Сафин).

Төшөп ҡалған һөйләм киҫәге урынына.

Бер һүҙ ҡабатланмаһын өсөн, хәбәр вазифаһын үтәүсе бер үк һүҙ ике тапҡыр биреләһе урынға бер мәртәбә генә ҡулланылһа, хәбәр урынына һыҙыҡ ҡуйыла.

16*.* Һөйләмдәге аҫтына һыҙылған һүҙҙәр ниндәй һүҙ төркөмөнән килгән?

*Тын төндәрҙең алһыу* ***зәңгәрлеген*** (исем)

*Күргәнем юҡ ине һис кенә.*

*Күңелемдә урғып йырҙар таша,*

*Һәр һүҙемдә –* ***һүнмәҫ*** (ҡылым) *хис кенә* (Әсхәл-Әхмәт-Хужа).

17. Һөйләүсенең тыңлаусыға йәки йәнһеҙ предметтарға, тәбиғәт күренештәренә туранан-тура мөрәжәғәтен белдереп, икенсе затҡа ғына ҡараған һөйләмдәрҙә булған һәм үҙенсәлекле айырыу интонацияһы менән әйтелеп, яҙма телмәрҙә тыныш билдәләре менән айырылған һүҙҙәр нисек атала?

Өндәш һүҙҙәр.

18.Өҙөктәге аҫтына һыҙылған һүҙбәйләнештәр нисек атала, дөрөҫ яуап яҙырға:

*Әхмәди, сәйен эсеп бөтөп, сынаяғын түңкәрҙе лә стена буйындағы эскәмйәгә барып ултырҙы. Ул һуңғы һүҙен туранан-тура Шаһиәхмәткә төбәп, уға үпкә белдерҙе:*

* ***Атай малы – ҡатай малы****, тигәндәр. Ярар, атай малы менән байыҡҡан һин байыҡ инде.* ***Баш һау булһа, миңә лә мал табылыр****, – тине.*

*Хажғәле ҡарт уның һүҙен эскерһеҙ хупларға тырышты:*

* *Эйе, эйе,* ***маллы байҙан уллы бай****, тигәндәр боронғолар, тине ул һәм Әхмәдиҙең улдары барлыҡҡа ишара итте. Ҡаны ҡыҙған Әхмәди уның ишараһын иҫләмәне, ахырыһы.*
* ***Шайтан ярлы, мин бай****, – тине ул, –* ***хоҙайҙың биргәненә шөкөр***(Жәлил Кейекбаев).

Нығынған һүҙбәйләнештәр.

19. Бирелгән һөйләмдә ни өсөн ике нөктә ҡуйылған?

*Буҙ күктәрҙең яуыр болоттары,*

*Йәйҙәр килһә, шуны дөрөҫләй:* (шуға, шуны һүҙҙәрен асыҡлап килгән тултырыусы һөйләм алдына ҡуйыла)

*Ҡараңғы көн күшектергән мәлдә*

*Һаҙағайҙар йәнгә нур өҫтәй.*

*Күңелдәрҙең ауыр болоттары*

*Был ҡанунға һыйып йәшәмәй:*(теркәүесһеҙ теҙмә ҡушма һөйләмдәрҙәге ябай һөйләмдәр араһында)

*Ҡайғы йәше күҙҙән яуған мәлдә*

*Шатлыҡ нуры йәндә йәшнәмәй*

(Әсхәл-Әхмәт-Хужа).

20. Аҫтына һыҙылған конструкция һөйләмдең ниндәй киҫәге?

*Уйнай гармун…*

***Гармун уйнағанда*** (ваҡыт хәле)

*киң урам да һиңә тар бит ул.*

*Уйнай гармун…*

***Гармун моңона***(тултырыусы)*ла*

*елкенмәгән йөрәк бар бит ул* (Рафаэль Сафин).